Kristian Andenæs (f. 06 07 1946) var professor i rettssosiologi ved Institutt for kriminologi og rettssosiologi, Det juridiske fakultet, Universitetet i Oslo til 2016 og er nå professor emeritus samme sted.

I studietiden arbeidet han blant annet i Forbrukerrådet og Juss-Buss. Etter juridicum i 1974 arbeidet han som utreder med trygdelovgivning i Sosialdepartementet 1974-76, som dommerfullmektig i Lyngen 1976-77 og amanuensis ved Institutt for samfunnsvitenskap, Universitetet i Tromsø 1978-84. Fra 1984 har han arbeidet ved Det juridiske fakultet i Oslo. Han ble dr. philos. i 1993 på avhandlingen ”Sosialomsorg i gode og onde dager”, der temaet er sosiallovgivning og ikke-juristers rettsanvendelse. I perioden 1989-2009 var han prosjektleder for Juss-Buss og fra 1997 professor i rettssosiologi.

Hans forskning har særlig fokusert på rettshjelp, kommunikasjon og tolkebruk i domstoler og politi, velferdslovgivning, marginaliserte grupper og deres rettslige situasjon, ikke-juristers forståelse av og bruk av lovgivning. En rød tråd har vært offentlige myndigheters behandling av marginaliserte grupper.

Han har utgitt lærebøker i sosial- og helserett, ledet og deltatt i en rekke forskningsprosjekter og publisert artikler, bøker og forskningsrapporter. Seneste bokutgivelser er ”Retten i skolen” (2016, ny utgave i arbeid), red. sammen med Jorunn Møller, og som medforfatter i Juridisk leksikon (5. utg. 2017).

Kristian Andenæs er medlem i rettshjelpslovutvalget, som skal avgi innstilling om ny rettshjelpslov våren 2020 og norsk deltaker i det globale forskningsprosjektet ”Global access to justice – a new global survey”. Han er styreleder for Gatejuristen i Tromsø og styremedlem i Gadejuristen i København.